
 讗讬谉 讬砖讬讘讛 讘注讝专讛. 讚讻转讬讘 诇注诪讜讚 诇砖专转 (讚讘专讬诐 讬讞) 讛注讜诪讚讬诐 砖诐 诇驻谞讬 讛' (砖诐) 讜诇讗 诪爪讬谞讜 讘讛 讬砖讬讘讛: 讗诇讗 诇诪诇讻讬 讘讬转 讚讜讚 砖谞讗诪专 讜讬讘讗 讛诪诇讱 讚讜讚 讜讬砖讘 讜讙讜'. 讻砖讗诪专 诇讜 谞转谉 讛谞讘讬讗 讗转讛 诇讗 转讘谞讛 讛讘讬转 讻讬 讬诪诇讗讜 讬诪讬讱 讜讙讜': 讜讬讘专讱 注讝专讗 讜讙讜'. 讘讛讛讜讗 注谞讬谞讗 讚讜讬拽专讗 诇驻谞讬 讛专讞讜讘 讻转讬讘 讘专讜讱 讛' 讗诇讛讬诐 讜讙讜' 讻讱 转讬拽谞讜 讘讗讜转讜 讛讬讜诐 诇讜诪专 讘诪拽讚砖 讘住讜祝 讻诇 讘专讻讛 讜讘专讻讛 讻讚讗诪专讬谞谉 讘诪住讻转 转注谞讬转 (讬讙.): 讘讙讘讜诇讬谉. 讻诇 讞讜抓 诇注讝专讛 拽专讬 讙讘讜诇讬谉: 讘讬讬讗 讘讬讬讗. 诇砖讜谉 讝注拽讛 讜拽讜讘诇谞讗: 讛讗讬 讚讗讞专讘讬讛 诇讘讬转 讛诪拽讚砖. 诪讘拽砖讬谉 专讞诪讬诐 砖讬诪住专 讘讬讚诐 讬爪专 讛专注 砖诇 注讘讜讚转 讻讜讻讘讬诐: 诇拽讘讜诇讬 讗讙专讗. 砖谞讻讜祝 讗讜转讜 讜谞拽讘诇 砖讻专: 驻讬转拽讗. 讻转讘: 讗诪转. 讻诇讜诪专 诪住讻讬诐 讗谞讬 注诪讻诐: 讗诪专 诇讛讜 谞讘讬讗. 讝讻专讬讛 讘谉 注讚讜: 讘讬谞讬转讗. 砖讬注专: 讘讚讜讚讗 讚讗讘专讗. 讘住讬专 砖诇 注讜驻专转: 讝讗转 讛专砖注讛. 讜讬砖诇讱 讗讜转讛 讗诇 转讜讱 讛讗讬驻讛 (讜讬转谉) 讗转 讗讘谉 讛注讜驻专转 讗诇 驻讬讛: 砖讗讬讘 拽诇讗. 谞讻谞住 讛拽讜诇 诇转讜讱 讛注讜驻专转 讜讗讬谞讜 讬讜爪讗 诪诪谞讜: 讻诇讬讗 注诇诪讗. 讬讻诇讛 讛注讜诇诐 砖诇讗 转讛讗 驻专讬讛 讜专讘讬讛: 讘讬注转讗 讘转 讬讜诪讗. 讘讬爪讛 讛谞讜诇讚讛 讘讜 讘讬讜诐 诇驻讬 砖驻住拽 讛讞讬诪讜诐 诪谉 讛诪注讬诐 讜讗驻讬诇讜 讗讜转谉 砖注讬讘专讛 讛转专谞讙讜诇转 讻讘专 讗讬谞谉 诪转讘砖诇讬谉 讘诪注讬讛: 诇驻诇讙讗. 砖讬讛讗 砖讜诇讟 讘讗讚诐 诇讬讝拽拽 诇讗砖转讜 讜诇讗 诇讗讞专转: 讻讞诇讬谞讛讜. 住讬诪讜 讗转 注讬谞讬讜 注''讬 讻讞讜诇: 讛讗诇 讛讙讚讜诇 讛讙讘讜专 讜讛谞讜专讗. 讗砖专 诇讗 讬砖讗 驻谞讬诐: 注讜讘讚讬 讻讜讻讘讬诐 诪拽专拽专讬诐 讘讛讬讻诇讜. 砖专讗讛 砖专讬 谞讘讜讻讚谞爪专 谞讻谞住讬谉 诇讛讬讻诇 讜诪专讬注讬诐 讘讜 讻讻诇 专爪讜谞诐: 诇讗 讗诪专 谞讜专讗. 讘驻专砖转 讛谞讛 讞谞诪讗诇 讻转讬讘 注讜砖讛 讞住讚 诇讗诇驻讬诐 讜诪砖诇诐 注讜谉 讗讘讜转 讗诇 讞讬拽 讘谞讬讛诐 讗讞专讬讛诐 讛讗诇 讛讙讚讜诇 讜讛讙讘讜专 讛' 爪讘讗讜转 砖诪讜 (讬专诪讬讛讜 诇讘): 讚谞讬讗诇 诇讗 讗诪专 讙讘讜专. 讘转驻诇转讜 讘住驻专讜 (讚谞讬讗诇 讟): 注讜讘讚讬 讻讜讻讘讬诐 诪砖转注讘讚讬诐 讘讘谞讬讜. 讝讛 砖讘注讬诐 砖谞讛: 讝讜 讛讬讗 讙讘讜专转讜. 砖讻讜讘砖 讬爪专讜 讻诇 讛砖谞讬诐 讛诇诇讜 砖谞砖转注讘讚讜 讘讛谉 讜诪讗专讬讱 讗驻讜 注诇 讻诇 讛讙讝讬专讜转 砖讙讜讝专讬诐 注诇 讘谞讬讜: 讜讗诇讜 讛谉 谞讜专讗讜转讬讜 砖讗诇诪诇讗 诪讜专讗讜 讜讻讜'. 诪谉 讬讜诐 讛讞讜专讘谉 讗转讛 诇诪讚 谞讜专讗讜转讬讜 砖讻诇 讛讗讜诪讜转 谞讗住驻讜 诇讛砖诪讬讚诐 讜谞转拽讬讬诪讜 诪讛谉: 讜专讘谞谉. 讬专诪讬讛 讜讚谞讬讗诇: 砖讛讜讗 讗诪转讬. 诪住讻讬诐 注诇 讛讗诪转 讜砖讜谞讗 讗转 讛砖拽专: 讻讗谉 讘讻讚讬 砖讬驻住讬拽 讛转讜专讙诪谉. 讛讗 讚拽转谞讬 讗讬谉 诪讚诇讙讬谉 讘驻专砖讛 讛专讞讜拽讛 诪讝讛 砖拽讜讚诐 砖讙讜诇诇 住驻专 转讜专讛 注讚 诪拽讜诐 讛讚讬诇讜讙 讬驻住讬拽 讛转讜专讙诪谉 讛诪转专讙诐 驻住讜拽 砖拽专讗 讛拽讜专讗 讜谞诪爪讗讜 爪讘讜专 讬讜砖讘讬谉 讜诪爪驻讬谉 讗讬谉 讝讛 讻讘讜讚 爪讘讜专 讗讘诇 讗讱 讘注砖讜专 住诪讜讻讛 讛讬讗 诇讗讞专讬 诪讜转 讜讬讻讜诇 诇讙诇讜诇 砖诐 拽讜讚诐 砖讬驻住讬拽 讛转讜专讙诪谉: 讘注谞讬谉 讗讞讚. 讻讙讜谉 讛讻讗 砖砖转讬 讛驻专砖讬讜转 诪讚讘专讜转 讘注谞讬谉 讬讜讛''讻 诪讚诇讙讬谞谉 讜讘讻讚讬 砖诇讗 讬驻住讬拽 讛转讜专讙诪谉 讜讛讗 讚拽转谞讬 讚讗驻讬诇讜 讘讻讚讬 砖诇讗 讬驻住讬拽 谞诪讬 诇讗 讬讚诇讙 讘砖谞讬 注谞讬谞讬诐 诇驻讬 砖讚讘专讬 转讜专讛 讛讬讗 讗讝讛专讜转 讜注讜谞砖讬谉 讜诪爪讜转 讜爪专讬讱 砖讬讻谞住讜 讘诇讘 讛砖讜诪注讬谉 讜讻砖讗讚诐 讬讜爪讗 诪砖讬讟讛 诇砖讬讟讛 讗讞专转 讗讬谞讜 谞讜讞 诇讛转讘讜谞谉: 讜讛转谞讬讗. 讘谞讬讞讜转讗: 

转讜住驻讜转



 讗讬谉 讬砖讬讘讛 讘注讝专讛. 驻讬专砖转讬 诇注讬诇 讘驻专拽 砖谞讬 (讚祝 讻讛.) 讙讘讬 讝拽谉 讬讜砖讘 讘诪注专讘讛: 讜注讚 讻诪讛 讛讜讗 诪讚诇讙 讘讻讚讬 砖诇讗 讬驻住讬拽 讛转讜专讙诪谉. 诇讗 讘注讬 诇砖谞讜讬讬 讚讗转讜专讛 拽讗讬 诪砖讜诐 讚拽转谞讬 讗讬谉 诪讚诇讙讬谉 讘转讜专讛 讛讚专 拽讗 诪驻专砖 讜注讚 讻诪讛 诪讜转专 诇讚诇讙 讘转讜专讛 讘讻讚讬 砖诇讗 讬驻住讬拽 讛转讜专讙诪谉 讜讛讗 讚讗住专讜 讘专讬砖讗 讘讻讚讬 砖讬驻住讬拽 讛转讜专讙诪谉 讜讬''诇 讚讗讬谉 讛讻讬 谞诪讬 讚讛讜讛 诪爪讬 诇砖谞讜讬讬 讛讻讬 讗诇讗 讗讘讬讬 诪转专抓 诇讜 讛讗诪转 讻讗谉 讘注谞讬谉 讗讞讚 讻讗谉 讘砖谞讬 注谞讬谞讬谉 讻讚转谞讬讗 讜讻讜': 

专讘讬谞讜 讞谞谞讗诇

讜讚讬讬拽讬谞谉 诪讚拽转谞讬 注讜诪讚 注讻砖讬讜 诪讻诇诇 砖讛讬讛 讬讜砖讘 讜讛讗诪专 诪专 讗讬谉 讬砖讬讘讛 讘注讝专讛 讗诇讗 诇诪诇讻讬 讘讬转 讚讜讚 讘诇讘讚 砖谞讗诪专 讜讬讘讗 讛诪诇讱 讚讜讚 讜讬砖讘 诇驻谞讬 讛'. 讜砖谞讬谞谉 讻讚讗诪专 专讘 讞住讚讗 讻讬 注讝专讗 讚讻转讬讘 讘讬讛 讜讬拽专讗 讘讜 诇驻谞讬 讛专讞讜讘 讗砖专 诇驻谞讬 砖注专 讛诪讬诐 讘注讝专转 讛谞砖讬诐 拽专讗. 讻讱 讻"讙 讘注讝专转 讛谞砖讬诐 讛讬讛 拽讜专讗 讜诪讜转专 诇讜 诇讬砖讘 砖诐:




讻转讬讘 讜讬讘专讱 注讝专讗 讗转 讛' 讗诇讛讬诐 诪讗讬 讗诪专. 讗诪专 专讘 讬讜住祝 讘专讜讱 讛诪讘讜专讱. 



讗"诇 讗讘讬讬 诇专讘 讚讬诪讬 讗讬诪讗 砖讬讘专讻讜 讘砖诐 讛诪驻讜专砖 讗"诇 讗讬谉 讗讜诪专讬诐 砖诐 讛诪驻讜专砖 讘讙讘讜诇讬谉 讻诇讜诪专 讗讬谉 诪讘专讻讬谉 讘砖诐 讛诪驻讜专砖 讞讜抓 诇注讝专讛. 



讜诇讗 讜讛讻转讬讘 讜讬注诪讜讚 注讝专讗 讛住讜驻专 注诇 诪讙讚诇 注抓 讗砖专 注砖讜 诇讚讘专 讜讗诪专 专讘 讬讛讜讚讛 讗诪专 专讘 砖讙讬讚诇讜 讘砖诐 讛诪驻讜专砖 讜讛谞讛 讝讛 讘讙讘讜诇讬谉 讛讜讛. 讜砖谞讬谞谉 讛讜专讗转 砖注讛 讛讬转讛. 讚讻转讬讘 讜讬爪注拽讜 讘拽讜诇 讙讚讜诇 讗诇 讛' 讛讗诇讜讛讬诐. 诪讗讬 讗诪专讜 讗专"讬 讜讗讬转讬诪讗 专讘讬 谞转谉 讘讬讬讗 讘讬讬讗 讻讜' 专讘 诪转谞讗 讗诪专 讜讬讘专讱 注讝专讗 讗转 讛' 讛讗诇讛讬诐 讛讙讚讜诇 砖讙讬讚诇讜 讘砖诐 讛诪驻讜专砖 讗诪专 讘专讜讱 讛' 讛讗诇讛讬诐 讗诇讛讬 讬砖专讗诇 诪谉 讛注讜诇诐 讜注讚 讛注讜诇诐. 



讘诪注专讘讗 诪转谞讜 [专讘] 讙讬讚诇 讗诪专 砖讙讬讚诇讜 讘砖诐 讛诪驻讜专砖. 专讘 诪转谞讗 讗诪专. 讗诪专 讛讗诇 讛讙讚讜诇 讛讙讘讜专 讜讛谞讜专讗. 



讜讛讗 讚专讘 诪转谞讗 谞讟讬讬讗 诇讚专' 讬讛讜砖注 讘谉 诇讜讬 讚讗诪专 诇诪讛 谞拽专讗讜 讗谞砖讬 讻谞住转 讛讙讚讜诇讛 砖讛讞讝讬专讜 注讟专讛 诇讬讜砖谞讛 讻讗砖专 讗诪专 诪砖讛 专讘讬谞讜 讛讗诇 讛讙讚讜诇 讛讙讘讜专 讜讛谞讜专讗. 讻讬 讘讗 讬专诪讬讛 讜诇讗 讗诪专 讙讘讜专 讘讗 讚谞讬讗诇 讜诇讗 讗诪专 谞讜专讗. 讘讗讜 讗诇讜 讜讗诪专讜 讗讚专讘讛 讝讛讜 讙讘讜专转讜 砖讻讜讘砖 讗驻讜 讜诪讗专讬讱 诇专砖注讬诐. 谞讜专讗 砖讗诇诪诇讗 谞讜专讗讜转讬讜 讗讬谉 讗讜诪讛 讗讞转 诪转拽讬讬诪转 讘讬谉 注' 讗讜诪讜转. 讜讬专诪讬讛 讜讚谞讬讗诇 讛谞讘讬讗讬诐 讛诇诇讜 讗讬讱 讘讗讜 诇注拽讜专 讚讘专讬 诪砖讛 专讘讬谞讜. 讜砖谞讬 专讘讬 讬爪讞拽 诪转讜讱 砖讬讜讚注讬谉 讘讛拽讘"讛 砖讛讜讗 讗诪转 诇讗 讻讬讝讘讜:




讜拽讜专讗 讗讞专讬 诪讜转 讜讗讱 讘注砖讜专 诪讻诇诇 讚诪讚诇讙讬 讜讛转谞谉 诪讚诇讙讬谉 讘谞讘讬讗 讜讗讬谉 诪讚诇讙讬谉 讘转讜专讛 讜砖谞讬谞谉 讛讗 讚转谞讬 讗讬谉 诪讚诇讙讬谉 讘砖谞讬 注谞讬谞讬谉 诪注谞讬谉 诇注谞讬谉 讗讞专 讜讛讗 讚转谞讬 诪讚诇讙讬谉 讘注谞讬谉 讗讞讚. 



讜讛转谞讬讗 讻讱 诪讚诇讙讬谉 讘转讜专讛 讘注谞讬谉 讗讞讚 讜讘谞讘讬讗 讗驻讬诇讜 讘砖谞讬 注谞讬谞讬谉. 讜讝讛 讜讝讛 讘讻讚讬 砖诇讗 讬驻住讬拽 讛转讜专讙诪谉 讜讗讬谉 诪讚诇讙讬谉 诪谞讘讬讗 诇谞讘讬讗 讜讘谞讘讬讗 砖诇 砖谞讬诐 注砖专 诪讚诇讙讬谉 讜讘诇讘讚 砖诇讗 讬讚诇讙 诪住讜祝 讛住驻专 诇转讞诇转讜 讻诇讜诪专 诇诪驻专注 诇讗:






专讬讟讘"讗

专讘 讙讚诇 讗诪专 讘专讜讱 讛壮 讗诇讛讬 讬砖专讗诇 诪谉 讛注讜诇诐 讜注讚 讛注讜诇诐. 驻专砖状讬 讝状诇 讻讬 拽讜讚诐 诇讻谉 讛讬讜 注讜谞讬谉 讗诪谉 讜诇讗 谞讛讬专 诇专状讬 讝状诇 讻讬 讘讜讚讗讬 诇讗 注谞讜 讗诪谉 讘诪拽讚砖 诇注讜诇诐. 讗诇讗 讘转讞诇讛 讛讬讜 讗讜诪专讬壮 讘专讜讱 讛壮 讗诇讛讬 讬砖专讗诇 诪谉 讛注讜诇诐. 讜讛讬讜 讛诪讬谞讬谉 讗讜诪专讬壮 讘讬诪讬 注讝专讗 砖诇讗 讛讬讛 讗诇讗 注讜诇诐 讗讞讚. 讜转拽谞讜 诇讜诪专 诪谉 讛注讜诇诐 讜注讚 讛注讜诇诐:



讛讗 讚转谞谉 讜拽讜专讗 讗讞专讬 诪讜转 讜讗讱 讘注砖讜专. 驻讬壮 诪讚诇讙 讜拽讜专讗 讗讞专讬 讻谉 讜讗讱 讘注砖讜专 砖讘驻专砖转 讗诪讜专 讗诇 讛讻讛谞讬诐. 讜专诪讬壮 注诇讛 诪讛讗 讚转谞讬讗 砖讗讬谉 诪讚诇讙讬谉 讘转讜专讛 讜讗讜拽讬壮 讚讻诇 讛讬讻讗 讚讛讜讬 讘讗讜转讜 注谞讬谉 讜讘讻讚讬 砖诇讗 讬驻住讬拽 讛转讜专讙诪谉 诪讚诇讙讬谉. 讗讘诇 诇讬讻讗 讛谞讬 转专转讬 讗讬谉 诪讚诇讙讬谉:





讛诪讗讬专讬

讝讛 砖讘讬讗专谞讜 讘诪砖谞转谞讜 砖诪讚诇讙讬谉 讘转讜专讛 讻诇 砖讗讬谉 讘讙诇讬诇转讜 砖讛讜转 讘讻讚讬 砖讬驻住讬拽 讛转讜专讙诪谉 驻讬专讜砖讜 讘注谞讬谉 讗讞讚 讻讙讜谉 讝讜 砖讘诪砖谞转谞讜 砖拽讜专讗 讗讞专讬 诪讜转 讜讗讱 讘注砖讜专 砖讛讻诇 注谞讬谉 砖诇 讬讜诐 讛讻驻讜专讬诐 讗讘诇 讘砖谞讬 注谞讬谞讬诐 讗讬谉 诪讚诇讙讬谉 讘讛 砖讚讘专讬 转讜专讛 讗讝讛专讜转 讜注讜谞砖讬谉 讜讗讬谉 谞讜讞讜转 诇讛讘讬谉 讘讚讬诇讜讙 诪注谞讬谉 诇注谞讬谉 讜讘谞讘讬讗 诪讚诇讙讬谉 讗祝 诪注谞讬谉 诇注谞讬谉 讗诇讗 砖讗祝 讘讝讜 讚讜拽讗 讘讻讚讬 砖诇讗 讬驻住讬拽 讛转讜专讙诪谉 讜诇注讜诇诐 讗讬谉 诪讚诇讙讬谉 诪谞讘讬讗 诇谞讘讬讗 讜讘转专讬 注砖专 诪讬讛讗 讛讻诇 讻住驻专 讗讞讚 讜诪讚诇讙讬谉 讘讜 诪谞讘讬讗 诇谞讘讬讗 讜讘诇讘讚 砖诇讗 讬讚诇讙 诪住讜祝 讛住驻专 诇转讞诇转讜 专"诇 诇诪驻专注 讜砖讗专 讛讚讘专讬诐 砖讘住讜讙讬讗 讻讘专 讘讬讗专谞讜诐 讘诪砖谞讛:





转讜住驻讜转 讬砖谞讬诐

诪讬转讬讘讬 讛讬讻谉 拽讜专讬谉 讘讜 讘注讝专讛 讻讜'. 讜讗驻专砖转 讛拽讛诇 拽讗讬 讜讛"讛 讛讻讗:





讘专讜讱 讛' 讗诇讛讬 讬砖专讗诇 诪谉 讛注讜诇诐 讜注讚 讛注讜诇诐. 诇驻讬 驻讬' 专砖"讬 诪砖诪注 砖住讜讘专 砖讗讜转讜 讛讬讜诐 转讬拽谞讜 诇讜诪专 讻谉 讗讘诇 讘诪拽讚砖 专讗砖讜谉 诇讗 讛讬讜 讗讜诪专讬诐 讗讜转讜 讗诇讗 注讜谞讬谉 讗诪谉 讘诪拽讚砖 讜诪讬讛讜 诪砖诪注 砖诇注讜诇诐 诇讗 注谞讜 讗诪谉 讘诪拽讚砖 讗诇讗 谞专讗讛 诇驻专砖 诪谉 讛注讜诇诐 讜注讚 讛注讜诇诐 诇驻讬 砖拽诇拽诇讜 讛诪讬谞讬谉 讜讛讻讜转讬诐 砖讛讬讜 讗讜诪专讬诐 砖讗讬谉 注讜诇诐 讗诇讗 讗讞讚 讜转讬拽谞讜 诇讜诪专 诪谉 讛注讜诇诐 讜注讚 讛注讜诇诐 诇讜诪专 砖谞讬 注讜诇诪讜转 讬砖 讜讛讻讬 讗诪专 驻' 讛专讜讗讛 (讚祝 谞讚.) 砖转讬拽谞讜 诇讜诪专 诪谉 讛注讜诇诐 讜注讚 讛注讜诇诐 诪驻谞讬 讛诪讬谞讬谉 讜讛讬讬谞讜 讙讚讜诇 砖讙讚讜诇 讘注讜诇诐 讛讝讛 讜讘注讜诇诐 讛讘讗:





讘讻诇 讗专注讗 讚讬砖专讗诇. 诇讗讜 讚讜拽讗 讘讻诇 讗专注讗 讚讬砖专讗诇 讗诇讗 讻诪讜 砖讬讜讻诇讜 诇讞驻砖 讘砖诇砖讛 讬诪讬诐 诪讻诇 爪讚:





讬专诪讬讛 讗诪专 讙讜讬诐 诪专拽讚讬谉 讻讜'. 讙讘讬 讬专诪讬讛 讙专住 讜诇讗 讗诪专 谞讜专讗 讜讙讘讬 讚谞讬讗诇 讙专住 讜诇讗 讗诪专 讙讘讜专 讜讻谉 讛讜讗 讘诪拽专讗 讻讚驻讬' 专砖"讬 讜讙讬专住转 讛住驻专讬诐 讗讬驻讻讗 砖讬讘讜砖:





砖讗讬诇诪诇讗 诪讜专讗讜 讛讬讗讱 讗讜诪讛 讗讞转 讬讻讜诇讛 讻讜'. 诪砖诪注 讚讗讬诇诪诇讗 诪讜专讗讜 拽讗讬 讗讬专诪讬讛 砖诇讗 专爪讛 诇讜诪专 谞讜专讗 讗讚专讘讛 诪砖诐 讬砖 诇诇诪讜讚 谞讜专讗讜转讬讜 讜诪讬讛讜 讗讜诪专 专讘讬 讚讘讬专讜砖诇诪讬 讚诪讙讬诇讛 诪砖诪注 讚讗讬诇诪诇讗 诪讜专讗讜 拽讗讬 讗讚谞讬讗诇 讜讗讬诇诪诇讗 讙讘讜专转讜 拽讗讬 讗讬专诪讬讛 讚讗诪专 讛转诐 讬专诪讬讛 讗诪专 讗讬谉 谞讜专讗 讗诇讗 讘讘讬转 讛诪拽讚砖 砖谞讗诪专 谞讜专讗 讗诇讛讬诐 诪诪拽讚砖讬讱 讜诇讗 讗诪专 谞讜专讗 讜诇诪讛 讗诪专 讙讘讜专 诇讜 谞讗讛 诇讛拽专讗讜转 讙讘讜专 砖专讜讗讛 讞讜专讘谉 讘讬转讜 讜砖讜转拽 讚谞讬讗诇 讗诪专 讛讗诇 讛讙讚讜诇 讜讛谞讜专讗 讗诪专 讘谞讬讱 诪住讜专讬谉 讘拽讜诇专讬谉 讛讬讻谉 讛讬讗 讙讘讜专转讜 诇诪讛 讗诪专 谞讜专讗 诇讝讛 谞讗讛 诇讛拽专讗讜转 谞讜专讗 讘谞讜专讗讜转 砖注砖讛 诇谞讜 讘讻讘砖谉 讛讗砖 诪砖诪注 诪讛转诐 砖讬专诪讬讛 讗诪专 讙讘讜专 诪讟注诐 砖讗诪专讜讛讜 讗谞砖讬 讻谞住转 讛讙讚讜诇讛 砖专讜讗讛 讞讜专讘谉 讘讬转讜 讜砖讜转拽 讜谞讜转谉 讗专讱 讗驻讬诐 诇专砖注讬诐 讜讚谞讬讗诇 讗诪专 谞讜专讗 诪讟注诐 砖讗诪专讜讛讜 讗谞砖讬 讻谞住转 讛讙讚讜诇讛 砖拽讬讬诐 讞谞谞讬讛 诪讬砖讗诇 讜注讝专讬讛 讘讻讘砖谉 讛讗砖 讜讗"讻 诇驻讬 讛讬专讜砖诇诪讬 讗讬谉 诇驻专砖 诪讟注诐 砖讛谞讬讞讜 诪诇讜诪专 谞讜专讗 讬砖 诇谞讜 诇讗讜诪专讜 讗诇讗 诪讟注诐 砖讗诪专讜 讚谞讬讗诇 讜讻谉 讙讘讜专 诪讟注诐 砖讗诪专讜 讬专诪讬讛 讗讘诇 讻驻讬专讜砖 讛专讗砖讜谉 谞专讗讛 讬讜转专. 诪"专:





讛讬讗讱 讗讜诪讛 讗讞转 讬讻讜诇讛 诇讛转拽讬讬诐 讘讬谉 讻诇 讛讗讜诪讜转. 讘诪讚专砖 专讘讬 转谞讞讜诪讗 讗讚专讬谞讜住 砖讗诇 讗转 专讘讬 讬讛讜砖注 讙讚讜诇讛 讛讻讘砖讛 砖注讜诪讚转 讘讬谉 砖讘注讬诐 讝讗讘讬诐 讗诪专 诇讜 讙讚讜诇 讛专讜注讛 砖诪爪讬诇讛:





诪讛专砖"讗 - 讞讬讚讜砖讬 讛诇讻讜转

讙诪' 讚专讘 讞住讚讗 讗讛讗 诪讬转讬讘讬 讚转谞讬讗 讛讬讻谉 拽讜专讬谉 讻讜' 讻爪"诇 讜注讬讬谉 讘住讜讙讬讗 讝讜 讘诪住讻转 住讜讟讛 驻专拽 讗"谞:





诪讛专砖"讗 - 讞讬讚讜砖讬 讗讙讚讜转

注"讘 讗讬谉  讬砖讬讘讛 讘注讝专讛 讗诇讗 诇诪诇讻讬 讘讬转 讚讜讚 讻讜'. 诪驻讜专砖 住讜祝 驻' 讗诇讜 谞讗诪专讬谉: 


诪讗讬  讙讚讜诇 讻讜' 讗诪专 诇讬讛 讜讚诇诪讗 砖讙讚诇讜 讘砖诐 讛诪驻讜专砖 讻讜'. 诇讻讗讜专讛 讚讗讚专讘 讙讬讚诇 驻专讬讱 砖讗诪专 砖讙讚诇讜 讜讗诪专 讘专讜讱 讛' 讜讙讜' 讜讗诪讗讬 诇讗 拽讗诪专 砖讙讚诇讜 讘砖诐 讻讜' 讜诪砖谞讬 讚讗讬谉 砖诐 诪驻讜专砖 讘讙讘讜诇讬谉 讜砖讜讘 讗拽专讗 讚讜讬注诪讜讚 注讝专讗 注诇 诪讙讚诇 讻讜' 讚讻转讬讘 讘讛讛讜讗 注谞讬谞讗 讙讜驻讗 拽讗诪专 讚讛讜专讗转 砖注讛 讛讬转讛 讜讗"讻 讛讚专讗 拽讜砖讬讬谉 诇讚讜讻转讬讛 讗专讘 讙讬讚诇 讙讜驻讬讛 讜讗诪讗讬 拽讗诪专 诇注讬诇 砖讙讚诇讜 讜讗诪专 讘专讜讱 讻讜' 讜诇讗 拽讗诪专 砖讙讚诇讜 讘砖诐 讻讜' 讻诪"砖 讛讻讗 讜讛讜专讗转 砖注讛 讛讬讛 讜讬"诇 讚专讘 讙讬讚诇 讛讜讗 讚讗诪专 转专转讬 讜讛讗 讚讬讚讬讛 讜讛讗 讚专讘讬讛 专讘 讜讻"讛 讛讙讬' 讘注"讬 讘讗讬讚讱 诪讬诪专讗 专讘 讙讬讚诇 讗诪专 专讘 讻讜' 诪讬讛讜 诇讗 讬讚注谞讗 讗诪讗讬 砖讬谞讛 讚讘专讬砖讗 谞拽讟 讘诪诇转讬讛 拽专讗 讚讛讗诇讛讬诐 讛讙讚讜诇 讜讙讜' 讜讘住诪讜讱 诇讬讛 谞拽讟 专讬砖讗 讚注谞讬谞讗 讜讬注诪讜讚 注诇 诪讙讚诇 讜讙讜': 


诪讗讬  讗诪讜专 讻讜'. 诪驻讜专砖 讻诇 讛住讜讙讬讗 讘讗讜专讱 驻' 讗专讘注 诪讬转讜转: 


注讚  讚诪转讞讝讬 诇讛讜 讻讙讜专讬讗 讚谞讜专讗. 讛讜讗 诪讝诇 讗专讬讛 讞讚砖 讗讘 讗砖专 讘讜 谞讞专讘 讛讘讬转 注"讬 砖注讘讚讜 注"讝 讜诇讝讛 讗诪专 讛讬讬谞讜 讬爪专讗 讚注"讝 砖注诇 讬讚讜 谞讞专讘 讘讬转 专讗砖讜谉 讻讚讗诪专讬' 讘诪讻讬诇转讬谉 驻"拽. 讜诪讬讬转讬 


砖谞讗诪专  讜讬讗诪专 讝讗转 讛专砖注讛 讜讙讜'. 讛讜讗 驻住讜拽 讘讝讻专讬讛: 


讜讚讗砖转诪讬讟  诇讬讛 讘讬谞讬转讗 讻讜'. 讛讜讗 诪讛讬讚讜注 讻讬 讙诐 讘讬转 砖谞讬 谞讞专讘 讘讗讘 诪讝诇 讗专讬讛 注"讬 诪诇讻讜转 专讜诪讬讬诐 讜注诇 驻讬 诪讛 砖讗诪专讜 讻讬 讙讗讜诇转诐 讘讘讬转 砖谞讬 诇讗 讛讬讛 砖诇诪讛 砖讛专讬 砖注讘讚讜 讘讬砖专讗诇 讛驻专住讬讬诐 讜讬讜谞讬诐 讜专讜诪讬讬诐 讜讛讬讛 讞讜专讘谉 讘讬转 砖谞讬 讙诪专 砖诇 讞讜专讘谉 讘讬转 专讗砖讜谉 讜诇讝讛 讘诪讝诪讜专 注诇 谞讛专讜转 讘讘诇 讜讙讜' 砖谞讗诪专 注诇 讘讬转 专讗砖讜谉 住讬讬诐 讘讜 讝讻讜专 讛' 诇讘谞讬 讗讚讜诐 讜讙讜' 讘转 讘讘诇 讛砖讚讜讚讛 讜讙讜' 诇驻讬 砖讗讜转讜 讻讞 诪讝诇 讗专讬讛 讗砖专 谞讬转谉 诇谞讘讜讻讚谞爪专 讘讞讜专讘谉 讘讬转 专讗砖讜谉 谞讬转谉 讙诐 诇注砖讜 砖讛讜讗 住讟专讗 讚砖诪讗诇讗 讜讻讞讜 讚注"讝 讜诇讻讱 谞讞专讘讜 砖谞讬讛诐 讘诪讝诇 讞讜讚砖 讗讞讚 讗专讬讛 讜讛讜讗 专诪讝 讚讗砖转诪讬讟 诇讬讛 讘讬谞讬转讗 讛讜讗 砖注讬专 讛讜讗 讗讚讜诐 砖讘讗讜 诇讘讟诇 讻讞 讛砖注讬专 讜讗诪专 讜专诪讗 拽诇讬讛 专诪讝 注诇 拽讜诇 讘讻讬讬转讜 砖诇 注砖讜 讜讬讝注拽 讝注拽讛 讙讚讜诇讛 讜讙讜' 砖注"讬 讻谉 讝讻讛 诇诪砖讜诇 讘讬砖专讗诇 讻诪"砖 讜驻专拽转 注诇讜 诪注诇 爪讜讗专讱. 讜讗诪专 


讚讗讝诇  拽诇讬讛 讚' 诪讗讛 驻专住讬. 砖讝讻讛 讘讗讜转讜 拽讜诇 诇诪砖讜诇 讘讗"讬 砖讛讬讗 讚' 诪讗讜转 驻专住讬. 讜注"讻 讗诪专讜 


讚诇诪讗  诪专讞诪讬 诇讬讛 讙诐 讘讝讛 诇讘讟诇 讻讞讜. 讜讗诪专讜 


砖讚讬讜讛  讘讚讜讚讗 讚讗讘专讗 讻讜'. 讚讛讬讬谞讜 诇讘讟诇 讻讞 驻讬 讛专砖注讛 诪注讟 讘注讜讛"讝 注讚 诇注讜讛"讘 讻诪"砖 讜讻诇 讛专砖注讛 讻注砖谉 讻讜' 讜注讜诇转讛 转拽驻抓 驻讬讛 讜讙讜'. 讜讗诪专 


谞讘注讬  专讞诪讬 讗讬爪讛"专 讚注讘讬专讛 讻讜'. 讜讘注讜 诇诪拽讟诇讬讛 讚讛讬讬谞讜 诇讘讟诇 讻讞讜 诇讙诪专讬 注讚 砖讗诪专讜 讚讗"讗 砖讬讘讟诇 讻讜诇讜 讜注"讚 砖讗诪专讜 讬爪讛"专 砖诪讗诇 讚讜讞讛 讜讬诪讬谉 诪拽专讘转讜 诪"诪 讘讟诇讜 讗讜转讜 拽爪转 讚诇讗 诪讬讙专讬 讗讬谞讬砖 讟驻讬 讘拽专讜讘讬诐 讜诪讬讛讜 讜讚讗讬 讚诪讬讙专讬 谞诪讬 讛砖转讗 讘拽专讜讘讬诐 讻诪讜 讘讗讞专讬诐 讻诪"砖 诇注谞讬谉 讬讞讜讚 注诐 讘转讜: 


砖讙讚诇讜  讻讜' 专讘 诪转谞讛 讗诪专 砖讗诪专 讛讗诇 讛讙讚讜诇 讛讙讘讜专 讜讛谞讜专讗 讻讜'. 诇驻讜诐 专讬讛讟讗 拽砖讛 诪讛讬讻讗 诪砖诪注 诇讬讛 讛讻讬 砖讙讚诇讜 讘讻讱 讜讗讬诪讗 讗讚专讘讛 讻驻砖讟讬讛 砖诇讗 讗诪专 讗诇讗 讛讙讚讜诇 诪砖讜诐 讚讗讬讛 讙讘讜专讜转讬讜 讜讗讬讛 谞讜专讗讜转讬讜 讻诪"砖 讬专诪讬讛 讜讚谞讬讗诇 讜讬"诇 诪讚拽讗诪专 讛讗诇讛讬诐 讛讙讚讜诇 讜讙讜' 讜讛讗诇讛讬诐 讘诇' 专讘讬诐 诪讜专讛 砖讛拽讘"讛 讛讜讗 讘注诇 讻讞讜转 专讘讬诐 讜诇讗 讬驻讜诇 注诇 讛讙讚讜诇 诇讞讜讚 砖讗诪专 砖讛讜讗 讻讞 讗' 讜注诇 讻谉 讗诪专 砖专诪讝 讘讛讗诇讛讬诐 注诇 讻讞讜转 讜讻讬谞讜讬讜 讛专讘讬诐 砖讗诪专 诪砖讛 讚讛讬讬谞讜 讛讗诇 讛讙讚讜诇 讛讙讘讜专 讜讛谞讜专讗 讜砖讗诪专 讛讙讚讜诇 讛讬讬谞讜 砖讙讚诇讜 讘讻讞讜转讬讜 讗诇讛讬讜转 讚讛讬讬谞讜 (讛讗诇) 讛讙讚讜诇 讛讙讘讜专 讜讛谞讜专讗 讜诪砖讛 砖讗诪专 讛讗诇 讘诇砖讜谉 讬讞讬讚 讬"诇 讚讗诇 拽讗讬 注诇 讻"讗 诪讻讬谞讜讬诐 讚讛讬讬谞讜 砖讛讜讗 讗诇 讛讙讚讜诇 讜讛讜讗 讗诇 讛讙讘讜专 讜讛讜讗 讗诇 讛谞讜专讗 讜注"砖 讝讛 谞拽专讗讜 讗谞砖讬 讻谞住转 讛讙讚讜诇讛 注"砖 砖讙讚诇讜讛讜 诇讛讜住讬祝 讘讻讞讜转讬讜 讗诇讛讬讜转: 


讗转讗  讚谞讬讗诇 讻讜' 讗转讜 讻讜'. 谞专讗讛 讚讜讚讗讬 诇"驻 讗诇讗 讚讻诇 讗' 诪讛诐 讛讜住讬祝 讜驻讬讞转 讘讻讞讜转讬讜 讜讻讬谞讜讬讜 讻驻讬 讝诪谞讜 砖专讗讜 讘讬讻诇转讜 讜讻讞讜讞讬讜 砖诇 讛拽讘"讛 讜讻讜诇讛讜 讗诪专讜 讛讙讚讜诇 砖讘讻诇 讝诪谉 讜砖注讛 讙讚讜诇转讜 诪驻讜专住诪转 诪转讜讱 讘专讬讗转 注讜诇诪讜 讜诪砖讛 讘讝诪谞讜 砖专讗讛 讙讘讜专讜转讬讜 讜谞讜专讗讜转讬讜 讘谞驻诇讗讜转 讗砖专 注砖讛 讛拽讘"讛 讘诪爪专讬诐 讜讘住讬讞讜谉 讜注讜讙 讜砖讗专 谞住讬 讛诪讚讘专 讛讜住讬祝 诇讜诪专 讛讙讘讜专 讜讛谞讜专讗 讗转讗 讬专诪讬讛 讜专讗讛 讘讚讜专讜 讜讝诪谞讜 注讜讘讚讬 讻讜讻讘讬诐 诪专拽讚讬谉 讘讛讬讻诇讜 讗诪专 讗讬讛 谞讜专讗讜转讬讜 讻讜' 讜注"讻 驻讬讞转 诪诇讜诪专 讛谞讜专讗 讜讝讛 讛讬讛 讘转讞诇转 讛讙诇讜转 讘讞讜专讘谉 讛讘讬转 砖注讚讬讬谉 诇讗 谞砖转注讘讚讜 讬砖专讗诇 讘注讜讘讚讬 讻讜讻讘讬诐 讜讛讬讛 讗讜诪专 讛讙讘讜专 注讚 讚讗转讗 讚谞讬讗诇 砖讛讬讛 讘讘讘诇 讘讙讜诇讛 讜专讗讛 砖注讘讜讚 讛讙诇讜转 讜注"讻 讗诪专 讗讬讛 讙讘讜专讜转讬讜 讜驻讬讞转 诪诇讜诪专 讛讙讘讜专 诪讬讛讜 谞讜专讗 讛讬讛 诪讗讞专 砖诇讗 专讗讛 讛讜讗 讞讜专讘谉 讛讘讬转 砖注讜讘讚讬 讻讜讻讘讬诐 诪专拽讚讬谉 讻讜' 注讚 讚讗转讜 讗谞砖讬 讻谞住转 讛讙讚讜诇讛 砖讛讬讜 讙诐 讘住讜祝 砖讘注讬诐 砖谞讬诐 砖诇 讙诇讜转 讘讘诇 讜专讗讜 讘讗讜转谉 讛砖谞讬诐 砖谞爪讜诇讜 讬砖专讗诇 诪讻诪讛 爪专讜转 讻讙讜谉 诪注砖讛 讛诪谉 砖谞爪讜诇讜 注"讬 诪专讚讻讬 砖讛讬讛 诪讻诇诇 讻谞住转 讛讙讚讜诇讛 讞讝专讜 诇讜诪专 讛专讬 讘讻诇 讛砖谞讬诐 讛诇诇讜 砖讛讗专讬讱 讗祝 讛拽讘"讛 诇专砖注讬诐 讝讜 讛讬讗 讙讘讜专转讜 砖讻讜讘砖 讗转 讬爪专讜 讜讝讜 讛讬讗 诪讜专讗讜 砖讗讜诪讛 讗讞转 讻讜' 讻诪讗诪专诐 讻讘砖讛 讗讞转 讘讬谉 砖讘注讬诐 讝讗讘讬诐. 讜讛讬讬谞讜 讚诪住讬讬诐 


砖讬讜讚注讬诐  讘讜 讘讛拽讘"讛 讻讜'. 讜诇讗 讻讝讘讜 讘讜 讜讻"讗 诪讛诐 诇讗 讻讬讝讘 讘讜 诇驻讬 讚讜专讜 讜讝诪谞讜 砖专讗讜 讘讻讞讜转讬讜 讬转讘专讱 讘专讜讱 讛讜讗 讜拽"诇:





专砖"砖

讙诪专讗 专讙"讗 讘专讜讱 讻讜' 诪谉 讛注讜诇诐 讜注讛"注 讻讜' 讜讚诇诪讗 讻讜' 讗"诇 讗"讗 砖诐 讛诪驻讜专砖 讘讙讘讜诇讬诐. 诪讻讗谉 住转讬专讛 诇讛专砖"讗 讘讞"讗 讘住讜讟讛 (诪 讘) 砖转诇讗谉 讝讛 讘讝讛 讚诇讻谉 讗讜诪专讬诐 讘诪拽讚砖 诪讛"注 讜注讛"注 诪驻谞讬 砖诪讝讻讬专讬谉 砖诐 讗讛"砖 讻讻转讘讜:



讙诪' 砖诐 讜专诪"讗 讛讗诇 讛讙讚讜诇 讛讙讘讜专 讜讛谞讜专讗. 注讬' 讞"讗 砖讛拽砖讛 诪谞"诇 讛讗 讗讚专讘讛 讗讬诪讗 讻驻砖讜讟讜 砖诇"讗 讗诇讗 讛讙讚讜诇 讻讜'. 讜转讬诪讛 讚讛讗 讘谞讞诪讬讛 (讟 诇讘) 讻转讬讘 砖讗诪专讜 砖诇砖转谉 讜讻砖"讻 诇讙讬' 讛讘"讞 讛谞讻讜谞讛 讚驻诇讜讙转讬讬讛讜 讘驻住讜拽 讜讬讝注拽讜 讘拽讜诇 讙讚讜诇 讚讻转讬讘 讘专讬砖 讛讛讜讗 注谞讬谞讗:



讙诪' 砖诐 讜专诪讬谞讛讜 诪讚诇讙讬谉 讻讜' 讗诪专 讗讘讬讬 诇"拽 讻讗谉 讘讻讚讬 讻讜'. 讻"讛 讘诪讙讬诇讛 讜讘住讜讟讛 讜诇拽诪谉 讙专住讬谞谉 砖诐 讗诇讗 讗诪专 讗讘讬讬 诇"拽 讻讗谉 讘注谞讬谉 讗讞讚 讻讜':



讙诪' 砖诐 讜讛讗 注诇讛 拽转谞讬 诪讚诇讙讬谉 讻讜'. 讘诪讙讬诇讛 讻' 专砖"讬 讚诇"讙 注诇讛. 讜注诪砖"讻 讘谞讚专讬诐 (讬讟):





讘谉 讬讛讜讬讚注

'讜址讬职讘指专侄讱职 注侄讝职专指讗 讗侄转 讛殖' 讛指讗直诇止拽执讬诐 讛址讙指旨讚讜止诇 讜址讬址旨注植谞讜旨 讻指诇 讛指注指诐 讗指诪值谉 讗指诪值谉' (谞讞诪讬讛 讞, 讜) 诪址讗讬 '讛址讙旨指讚讜止诇'? .. 砖讈侄讙旨执讚旨职诇讜止 讘旨址砖旨讈值诐 讛址诪职驻止专指砖讈. 讛拽砖讛 讛专讬"祝 诪讗讬 拽讗 讘注讬 讛诇讗 '讛址讙旨指讚讜止诇' 讛讜讗 讗讞讚 诪砖讘讞讬讜 讬转讘专讱 讜诇诪讛 诇讗 砖讗诇 注诇 诪讛 砖讗诪专 诪砖讛 专讘讬谞讜 注"讛 讘转讜专讛 (讚讘专讬诐 讬, 讬讝) '讛指讗值诇 讛址讙指旨讚止诇 讛址讙执旨讘止旨专 讜职讛址谞旨讜止专指讗'? 注讬讬谉 砖诐.
讜谞专讗讛 诇讬 讘住"讚 讚讬讚讜注 诪讛 砖讗诪专 专讘讬谞讜 讛讗专"讬 讝"诇 讘住驻专 诪讘讜讗 砖注专讬诐 讚砖诐 讗值诇 讛讜讗 讘讞住讚 讚讻转讬讘 (转讛诇讬诐 谞讘, 讙) '讞侄住侄讚 讗值诇 讻指旨诇 讛址讬旨讜止诐' 讗讱 讬砖 砖诐 讗值诇 讘讬爪讬专讛 讜注砖讬讛 砖讛讜讗 讗值诇 讙执旨讘旨讜止专 讻诪讜 砖讗诪专 讛讻转讜讘 (讬砖注讬讛讜 讟, 讛) '讜址讬执旨拽职专指讗 砖职讈诪讜止 驻侄旨诇侄讗 讬讜止注值抓 讗值诇 讙执旨讘旨讜止专 讗植讘执讬 注址讚 砖址讉专 砖指讈诇讜止诐' 讜讻谞讝讻专 砖诐 讘砖注专 讙' 驻专拽 讬"讜 讬注讜讬谉 砖诐.
讜讗谞讗 注讘讚讗 讗诪讬谞讗 诇讻讱 讛讙讘讜专讛 谞拽专讗 '砖诪讗诇' 砖讛讜讗 讗讜转讬讜转 '砖诐 讗值诇' 专讜爪讛 诇讜诪专 讙诐 讘讙讘讜专讛 讬砖 '砖诐 讗值诇' 讜讬讚讜注 砖讛讞住讚 诪讻讜谞讛 讘砖诐 讙讚讜诇讛 讻诪讜 砖讗诪专 讛讻转讜讘 (讚讘专讬 讛讬诪讬诐 讗' 讻讟, 讬讗) '诇职讱指 讛殖' 讛址讙职旨讚只诇指旨讛 讜职讛址讙职旨讘讜旨专指讛 讜职讛址转执旨驻职讗侄专侄转 讜职讛址谞值旨爪址讞 讜职讛址讛讜止讚' 讜诇讻谉 讻讬讜谉 砖讬砖 讗值诇 讘讞住讚 讛谞拽专讗 讙旨指讚讜止诇 讜讬砖 讗值诇 讘讙讘讜专讛 诇讻讱 驻讬专砖 诪砖讛 专讘讬谞讜 注"讛 讘转讜专讛 讜讗诪专 '讛指讗值诇 讛址讙指旨讚止诇' 讗讱 讻讗谉 拽讗诪专 ' 讛殖' 讛指讗直诇止拽执讬诐 讛址讙指旨讚讜止诇' 讚拽讗讬 讛址讙指旨讚讜止诇 注诇 砖诐 讛讜讬"讛 砖讛讜讗 砖诐 讛专讞诪讬诐 砖讗讬谉 讘讜 讘讞讬谞讛 砖诇 讚讬谉 讻诪讜 砖讬砖 讘砖诐 讗值诇 讻讚讬 砖讬爪讟专讱 诇驻专砖 诇讜诪专 讛址讙指旨讚讜止诇.
讜诇讻讱 砖讗诇 诪址讗讬 '讛址讙指旨讚讜止诇'? 讜讛砖讬讘 砖讈侄讙旨执讚旨职诇讜止 讘旨址砖旨讈值诐 讛址诪职驻止专指砖讈 驻讬专讜砖 注讬拽专 砖诐 讛诪驻讜专砖 讛讜讗 讘讻讞 讛谞拽讜讚讜转 砖拽讜专讗讜 讜诪讻讜讬谉 讘谞拽讜讚讜转 讛诪讬讜讞讚讬诐 诇讜, 讜讬讚讜注 砖讛谞拽讜讚讜转 讛诐 诪讙讚诇讬诐 讗转 讛讗讜转讬讜转 诇讻讱 讗诪专 砖讈侄讙旨执讚旨职诇讜止 讘旨址砖旨讈值诐 讛址诪职驻止专指砖讈. 讜注讜讚 谞专讗讛 诇讬 砖讈侄讙旨执讚旨职诇讜止 讘旨址砖旨讈值诐 讛址诪职驻止专指砖讈 砖爪专讬讱 诇讗诪专讜 讘谞注讬诪讛 讗专讜讻讛 讜诪讗专讬讱 讛专讘讛 讘拽专讬讗转讜 讻讚讬 砖诇讗 讬专讙讬砖讜 讛砖讜诪注讬谉 讛讙讬讬转讜 讗讬讱 讛讬讗.
讜诪讛 砖注谞讜 讗指诪值谉 讗指诪值谉 讘' 驻注诪讬诐 诇注讜专专 讘讝讛 讝讻讜转 讬注拽讘 讗讘讬谞讜 注"讛 砖注讜诇讛 讘' 驻注诪讬诐 讗诪谉 [讗指诪值谉91脳2=讬注拽讘182] 讙诐 诪讻讜讜谞讬诐 讗讞转 讘砖讬诇讜讘 讚讘专讻讜转 讜讗讞转 讘砖讬诇讜讘 讚拽讚讬砖讬诐.


诪址讗讬 讗指诪讜旨专? 讗指诪址专 专址讘, 讜职讗执讬转旨值讬诪指讗 专址讘旨执讬 讬讜止讞指谞指谉: "讘旨址讬指讬讗 讘旨址讬指讬讗". 谞专讗讛 诇讬 讘住"讚 专诪讝讜 讘诇砖讜谉 讝讛 砖诇 爪注拽转诐 讝讻讜转 注谞讬谉 讗讞讚 砖讬讛讬讛 诇注讝专转诐 讜讛讜讗 讝讻讜转 讘讬专讜专 讬"讗 住讬诪谞讬 讛拽讟讜专转 砖讛讜讗 砖转讬 驻注诪讬诐 讘讬讜诐 驻注诐 讗讞转 讘砖讞专讬转 讜驻注诐 讗讞转 讘讬谉 讛注专讘讬诐 讜讘讻诇 讗讞转 诪讛诐 讬砖 砖转讬 讘讞讬谞讜转 讘讬专讜专 讬"讗 讗讞讚 讘住讜讚 转驻讗专转 讜讻谞讙讚 讝讛 讗谞讞谞讜 讗讜诪专讬诐 驻住讜拽讬诐 (砖诪讜转 诇, 诇讚) 砖诇 拽址讞 诇职讱指 住址诪执旨讬诐 谞指讟指祝 讜旨砖职讈讞值诇侄转 讜职讞侄诇职讘职旨谞指讛 住址诪执旨讬诐 讜旨诇职讘止谞指讛 讝址讻指旨讛 讘址旨讚 讘职旨讘址讚 讬执讛职讬侄讛 讜讻讜' 讜讗讞讚 讘住讜讚 讛诪诇讻讜转 讜讻谞讙讚 讝讛 讗谞讞谞讜 讗讜诪专讬诐 讘专讬讬转讗 (讻专讬转讜转 讜.) 砖诇 讛址爪殖旨专执讬 讜职讛址爪执旨驻止旨专侄谉 讛址讞侄诇职讘职旨谞指讛 讜职讛址诇职旨讘讜止谞指讛 诪执砖职讈拽址诇 砖执讈讘职注执讬诐 砖执讈讘职注执讬诐 诪指谞侄讛 讜讻讜' 砖讛讬讗 转讜专讛 砖讘注诇 驻讛 讜诇讝讛 讗诪专 讘旨址讬指讬讗 讘讬 讬"讗 讘旨址讬指讬讗 讘讬 讬"讗.
讙诐 注讜讚 专诪讝讜 讘诇砖讜谉 爪注拽转诐 注诇 砖诐 拽讚讜砖 砖讛讜讗 讬讗讗"讬 讛专诪讜讝 讘专讗砖讬 转讬讘讜转 (转讛诇讬诐 住讞, 讘) '讬指拽讜旨诐 讗直诇止讛执讬诐 讬指驻讜旨爪讜旨 讗讜止讬职讘指讬讜 诪执驻指旨谞指讬讜' 讜讛讜讗 专讗砖 讛砖诪讜转 讜讘讜 讘专讗 讛拽讘"讛 讗转 注讜诇诪讜, 讜讻诪讜 砖讗讬转讗 讘住驻专 讛诇讬拽讜讟讬诐 讘转讛诇讬诐 讜讝讛讜 '讘讬 讬"讗 讘讬 讬"讗'.
讜诪讛 砖讗诪专 讛址讬职谞讜旨 讛址讗讬 讚旨职讗址讞职专职讘值讬讛旨 诇职讘值讬 诪执拽职讚旨职砖讈指讗 讜职拽址诇旨职讬值讬讛旨 诇职讛值讬讻指诇指讗, 讜职拽址讟职诇执讬谞职讛讜旨 诇职爪址讚旨执讬拽址讬旨指讗, 讜职讗址讙职诇执讬谞职讛讜旨 诇职讬执砖讉职专指讗值诇 诪执谉 讗址专职注址讛讜止谉 讝讻专讜 讚' 讚讘专讬诐 讻谞讙讚 诪讛 砖讛讞讟讬讗诐 诇驻讙讜诐 讘讗专讘注 讗讜转讬讜转 砖诐 讗讚谞"讬.
讜诪讛 砖讗诪专 谞指驻址诇 诇职讛讜旨 驻旨执讬转职拽指讗 诪值专职拽执讬注指讗, 讚旨职讻指转讜旨讘 讘旨指讛旨: '讗直诪侄转'! 谞专讗讛 诇讬 专诪讝 诇讛诐 讻诪讜 砖注砖讬转讬 讞住讚 讘讘专讬讗转 讛讗讚诐 诇讛砖诇讬讱 讻转 砖诇 讗诪转 讗专爪讛 砖注专注专讛 注诇 讘专讬讗转 讛讗讚诐 讻讚讬 砖讬专讘讜 讛诪讝讻讬谉 砖讛诐 讞住讚 讜爪讚拽 讜讬砖讗专 讻转 砖诇讜诐 诇讘讚讜, 讻谉 讗注砖讛 讞住讚 注诪讻诐 诇注砖讜转 专爪讜谞讻诐.
讗讜 专诪讝 诇讛诐 讘转讬讘转 '讗直诪侄转' 注诇 砖诐 '讗侄讛职讬侄讛' 讬注谉 讻讬 诪住驻专 讗讛讬讛 驻注诪讬诐 讗讛讬讛 注讜诇讛 诪住驻专 '讗直诪侄转' [讗讛讬讛 21脳21= 讗直诪侄转 441]. 讜讻转讘 讛讙讗讜谉 讞讬讚"讗 讝"诇 诪爪讗转讬 讻转讜讘 讘讙谞讝讬 讛诪拽讜讘诇讬诐 讗诐 讬转驻诇诇 讗讚诐 诇砖诐 (砖诪讜转 讙, 讬讚) '讗侄讛职讬侄讛 讗植砖侄讈专 讗侄讛职讬侄讛' 讜专拽 砖讬讛讬讛 讟讛讜专 转拽讜讘诇 转驻诇转讜 讜转诪诇讗 砖讗诇转讜 讜诇讻谉 专诪讝讜 诇讛诐 诪谉 讛砖诪讬诐 讘转讬讘转 '讗直诪侄转' 砖讛讜讗 讗侄讛职讬侄讛 驻注诪讬诐 讗侄讛职讬侄讛 砖转拽讜讘诇 转驻诇转诐 讜讬注砖讛 讘拽砖转诐.
讗讜 讬讜讘谉 专诪讝讜 诇讛诐 砖爪专讬讻讬谉 诇注砖讜转 转拽讜谉 诇驻讙诐 砖诇 注讜谉 注讘讜讚讛 讝专讛 砖讛讜讗 讻讻讜驻专 讘讻诇 讻"讘 讗讜转讬讜转 讛转讜专讛 讗砖专 专讗砖诐 讜讗诪爪注诐 讜住讜驻诐 '讗直诪侄转', 讜讻谉 注砖讜 讬砖讘讜 讘转注谞讬转 讙' 讬诪讬诐 讜讙' 诇讬诇讜转 讻谞讙讚 讙' 讗讜转讬讜转 讛谞讝讻专 诇转拽谉 驻讙诐 注讜谉 注讘讜讚讛 讝专讛 砖讛讬讛 诇专讗砖讜谞讬诐 讙诐 诇转拽谉 讞讟讗 讜注讜谉 讜驻砖注, 讙诐 诇转拽谉 驻讙诐 诪讞砖讘讛 讜讚讬讘讜专 讜诪注砖讛. 讙诐 爪诪讜 注"讘 砖注讜转 讻谞讙讚 砖诐 讛讜讬"讛 讘诪诇讜讬 讬讜讚讬"谉 [讬讜"讚 讛"讬 讜讬"讜 讛"讬=72] 讜讗讞专 砖注砖讜 讛转讬拽讜谉 讛专讗讜 诇讛诐 诪谉 讛砖诪讬诐 讚讘专 讗讞讚 砖谞专讗讛 诇注讬谞讬讛诐 砖讬爪讗 谞讬爪讜抓 讗砖 诪讘讬转 拽讜讚砖 拽讚砖讬诐 砖讛讜讗 讻谞讙讚 讛诇讘 讻诪讜 砖讗诪专讜 讘讬专讜砖诇诪讬. 讜讗诪专 诇讜 谞讘讬讗 讛址讬职谞讜旨 讛讜旨讗 讬执爪职专指讗 讚旨址注植讘讜止讚指讛 讝指专指讛 专讜爪讛 诇讜诪专 讻诪讜 讻诪讜转 谞讬爪讜抓 讝讛 讛拽讟谉 讻谉 讛讜讗 讻诪讜转 讛讬爪专 讜注诐 讻诇 讝讛 讗讬谉 讗讚诐 讬讻讜诇 诇讜!
'讜旨讘旨址讛植讚值讬 讚旨职转指驻职住讜旨 诇值讬讛旨' 讛讜讗 诇砖讜谉 诪诇讬爪讛 专讜爪讛 诇讜诪专 砖转驻住讜 讘讻讜谞讜转 砖诇讛诐 讻讞 讛讞讬讜转 砖诇讜 诇诪转拽讜 讜谞砖诪讟 砖讬注讜专 拽讟谉 诪讬讚诐 讻驻讬 砖讬注讜专 砖注专 讗讞讚 诪砖注专讜转 讛专讗砖 专讜爪讛 诇讜诪专 讞诇拽 拽讟谉 砖诇讗 谞转讘讟诇 讘讬讚诐.
讜诪讛 砖讗诪专 专指诪指讗 拽指诇指讗 讗指讝址诇 拽指诇值讬讛旨 讗址专职讘旨址注 诪职讗指讛 驻旨址专职住值讬 诇讗 讛讬讛 讻谉 诪诪砖 讗诇讗 讻讱 讘讗 拽讜诇 诇诪砖诪注 讗讝谞诐 砖讛砖诪讬注讜 讗讜转诐 诪谉 讛砖诪讬诐 拽讜诇 讙讚讜诇 砖讬注讜专 诪讛诇讱 转' 驻专住讬 诇讛讜专讜转 诇讛诐 砖讛讜讗 讛讙讜专诐 讞专讘谉 讗专抓 讬砖专讗诇 砖讛讬讗 转' 驻专住讛.
'讜职讗址诪职专值讬: 讚旨执讬诇职诪指讗 诪职专址讞植诪值讬 诇值讬讛旨' 诇讝讛 讞诇拽 讛拽讟谉 讘讗讜诪专讜 砖讛讜讗 注讜砖讛 砖诇讬讞讜转 讛诪拽讜诐 讻诪砖诇 讘谉 讛诪诇讱 讜讛砖驻讞讛 砖讗诪专讜 讘讝讜讛专 讛拽讚讜砖 讜讗诐 讻谉 讝讛 讛谞砖讗专 讬拽讟专讙 讗讞专 讻讱 讜讬转讙讘专? 讜讗诪专 诇讛诐 讛谞讘讬讗 '砖讈址讚职讬讜旨讛讜旨 讘旨职讚讜旨讚指讗 讚旨职讗执讘职专指讗' 驻讬专讜砖 砖讬注砖讜 讻讜谞讜转 诇讛讜专讬讚 讝讛 讛讞诇拽 讛谞砖讗专 诇谞讜拽讘讗 讚转讛讜诪讗 专讘讗 砖诇讗 讬讜讻诇 诇讛转讙讘专 注讜讚 '讜职讞址驻职讬讜旨讛讜旨 诇职驻讜旨诪指讗 讘旨职讗执讘职专指讗, 讚旨职砖讈指讗执讬讘 拽指诇指讗' 驻讬专讜砖 讛讗专转 砖诐 讗直诇讜止讛址旨 讗砖专 讘诪讬诇讜讗讜 注讜诇讛 诪住驻专 讗植讘指专 [讗诇"祝 诇诪"讚 讜"讜 讛"讗 = 讗植讘指专 203] 讜讛讜讗 讛诪讙讬谉 注诇 讛谞砖诪讛 讘住讜讚 (讗讬讜讘 讙, 讻讙) '讜址讬指旨住侄讱职 讗直诇讜止讛址旨 讘址旨注植讚讜止' 讜砖讗专 讛诪讗诪专 诪讜讘谉 诪讗讬诇讬讜 讻讬 讬砖 讘讜 讚讘专讬诐 砖讛诐 讚讘专讬 诪诇讬爪讛 讜讗讬谞诐 讻驻砖讜讟谉.


诇指诪旨指讛 谞执拽职专指讗 砖讈职诪指诐: '讗址谞职砖讈值讬 讻旨职谞侄住侄转 讛址讙旨职讚讜止诇指讛'? 砖讈侄讛侄讞直讝执讬专讜旨 讗侄转 讛指注植讟指专指讛 诇职讬指砖讈职谞指讛旨. 诪拽砖讬诐 讛讜讛 诇讬讛 诇拽专讗诐 '讻旨职谞侄住侄转 讛址讙旨职讘讜旨专指讛' 讗讜 '讛址谞旨讜止专指讗指讛' 讻讬 讛讞讚讜砖 砖注砖讜 讛讜讗 讘转讜讗专讬诐 砖诇 讛址讙旨执讘旨讜止专 讜职讛址谞旨讜止专指讗?
讜谞专讗讛 诇讬 讘住"讚 讚讗诐 讬拽专讗讜诐 '讛址讙旨职讘讜旨专指讛' 讗讬谉 讝讛 讞讚讜砖 诇讙讘讬 讬专诪讬讛 讜讗诐 讬拽专讗讜诐 '讛址谞旨讜止专指讗指讛' 讗讬谉 讝讛 讞讬讚讜砖 诇讙讘讬 讚谞讬讗诇, 讗讱 拽专讗讜诐 '讛址讙旨职讚讜止诇指讛' 讚讛诐 注砖讜 讞讬讚讜砖 讘转讜讗专 讛址讙旨指讚讜止诇 讚诪砖讛 专讘讬谞讜 注"讛 讗诪专 讗讞专 转讜讗专 讛址讙旨指讚讜止诇 砖谞讬 转讜讗专讬诐 谞诪爪讗 转讜讗专 讛址讙旨指讚讜止诇 谞讗诪专 诇诪注诇讛 诪砖谞讬 转讜讗专讬诐 讜讗转讗 讬专诪讬讛 讜讞住专 转讜讗专 讗讞讚 讛专讬 谞转诪注讟 讞"讜 讻讘讜讚 讛址讙旨指讚讜止诇 砖注转讛 讗讬谞讜 谞讝讻专 讗诇讗 诇诪注诇讛 诪转讜讗专 讗讞讚, 讜讻谉 讚谞讬讗诇 砖讞住专 讙诐 讻谉 转讜讗专 讗讞讚 讜讛谞讬讞 专拽 转讜讗专 讗讞讚 讗讞专 讛址讙旨指讚讜止诇 讙诐 讻谉 谞转诪注讟 转讜讗专 讛址讙旨指讚讜止诇 讜讻讗砖专 讘讗讜 讗谞砖讬 讻谞住转 讛讙讚讜诇讛 讜讛讝讻讬专讜 砖谞讬 转讜讗专讬诐 讗讞专 转讜讗专 讛址讙旨指讚讜止诇 讛专讬 讛讞讝讬专讜 转讜讗专 讛址讙旨指讚讜止诇 诇诪注诇转讜 讜诇讻谉 注诇 讝讛 讛讞讬讚讜砖 拽专讗讜诐 '讗址谞职砖讈值讬 讻旨职谞侄住侄转 讛址讙旨职讚讜止诇指讛'.
讜诪讛 砖讗诪专 讛侄讞直讝执讬专讜旨 讗侄转 讛指注植讟指专指讛 诇职讬指砖讈职谞指讛旨 讜诇讗 讗诪专 '讛侄讞直讝执讬专讜旨 讛址讙旨职讚讜止诇指讛'? 谞专讗讛 诇讬 讘住"讚 注诇 驻讬 诪讛 砖讻转讘 专讘讬谞讜 讝"诇 讘砖注专 讛讻讜谞讜转 讘注谞讬谉 砖诇砖讛 讛讛讬"谉 讛谞讝讻专讬诐 讘砖诇砖讛 转讜讗专讬诐 讗诇讜 砖讛诐 '讛址讙旨指讚讜止诇 讛址讙旨执讘旨讜止专 讜职讛址谞旨讜止专指讗' 讛谞讛 砖诇砖讛 转讜讗专讬诐 讗诇讜 注爪诪谉 讛诐 讞讙"转 [讞住讚, 讙讘讜专讛, 转驻讗专转] 砖诇 讘讞讬谞转 讜讗"讜 讚砖诐 讛讜讬"讛 讜讛砖诇砖讛 讛讛讬"谉 讛谞讜住驻讬谉 注诇讬讛诐 讛诐 住讜讚 讛讘讬谞讛 砖讛讬讗 讛"讗 专讗砖讜谞讛 砖讘砖诐 讛讜讬"讛 砖讬讜专讚转 讘讞住讚 讛谞拽专讗 讙旨指讚讜止诇 讜谞注砖讛 讛址讙旨指讚讜止诇 讜讬讜专讚转 讘讙讘讜专讛 讜谞注砖讛 讛址讙旨执讘旨讜止专 讜讬讜专讚转 讘转驻讗专转 讛谞拽专讗 谞旨讜止专指讗 讜谞注砖讛 讛址谞旨讜止专指讗, 谞诪爪讗 讗诇讜 讛砖诇砖讛 讛讛"讬谉 讛诐 注植讟指专指讛 诇砖诇砖 转讜讗专讬诐 砖讛诐 '讙旨指讚讜止诇 讙旨执讘旨讜止专 谞旨讜止专指讗' 砖讛诐 讞讙"转 [讞住讚, 讙讘讜专讛, 转驻讗专转] 讚讘讞讬谞转 讗讜转 讜讗"讜 讚砖诐 讛讜讬"讛. 讜讗诪专转讬 讘住"讚 讚讗诇讜 讛砖诇砖讛 讛讛讬"谉 谞专诪讝讬诐 讘砖诐 讛讗讞讚 讜讗专讘注讬诐 诪砖诪讜转 注"讘 砖讛讜讗 讛讛"讛 讜诇讻谉 讛讜讗 砖诐 诪"讗 讻讬 讛讘讬谞讛 谞拽专讗转 '讗值诐' 讘住讜讚 (诪砖诇讬 讘, 讙) '讗执诐 诇址讘执旨讬谞指讛 转执拽职专指讗' 讜诇讻谉 讬专诪讬讛 砖诇讗 讗诪专 讛址谞旨讜止专指讗 讞讬住专 讞诇拽 诪谉 讛指注植讟指专指讛 讙诐 讻谉 砖讛讬讗 讗讜转 讛' 讜讻谉 讚谞讬讗诇 砖诇讗 讗诪专 讛讙讘讜专 讞讬住专 讙诐 讗转 讛指注植讟指专指讛 讜讗转讜 讗谞砖讬 讻谞住转 讛讙讚讜诇讛 讜讗诪专讜 '讛址讙旨指讚讜止诇 讛址讙旨执讘旨讜止专 讜职讛址谞旨讜止专指讗' 讛侄讞直讝执讬专讜旨 讙诐 讛指注植讟指专指讛 砖讛讬讗 砖诇砖讛 讛讛讬"谉 诇职讬指砖讈职谞指讛旨.





讙诇讬讜谉 讛砖"住 - 专讘讬 注拽讬讘讗 讗讬讙专

砖诐 诇注讜诇诐 转讞转 专讗砖讬讛谉. 注讬' 讘讗专 砖讘注 住讜祝 讛讜专讬讜转 讚"讛 讚诪谞讬讞 讻诇讬讜:





诪专讗讬转 讛注讬谉

诇诪讛 谞拽专讗 砖诪诐 讗谞砖讬 讻谞住转 讛讙讚讜诇讛 砖讛讞讝讬专讜 讛注讟专讛 诇讬讜砖谞讛. 讘讬专讜砖诇诪讬 驻专拽 砖诇砖讛 砖讗讻诇讜 讜讘诪讚专砖 砖讜讞专 讟讜讘 诪讝诪讜专 讬"讟 讗诪专讜 砖讛讞讝讬专讜 讛讙讚讜诇讛 诇讬讜砖谞讛. 讜讛专讘 注讬讜谉 讬注拽讘 讝"诇 讻转讘 砖讛拽砖讛 诇讜 讛专讘 讛诪讞讘专 讝拽讜拽讬谉 讚谞讜专讗 讝"诇 讚讛讜"诇 诇拽专讜转诐 讻谞住转 讛讙讘讜专讛 讗讜 讛谞讜专讗讛 讚讛讬讬谞讜 诪讗讬 讚讛讞讝讬专讜 讜讗谞讬 讘注谞讬讬 讻转讘转讬 讘讝讛 讘驻转讞 注讬谞讬诐 讘专讬砖 讗讘讜转 讚祝 诪"讜 注"讘 注"砖 讘讗讜专讱 讘住"讚:





驻转讞 注讬谞讬诐

讻讚讗诪专 专讘 讞住讚讗 讘注讝专转 谞砖讬诐 讛讻讗 谞诪讬 讘注讝专转 谞砖讬诐. 讛讻讬 讗诪专讬谞谉 讘住讜讟讛 讚祝 诪' 讜讻转讘 讛专讘 讘讗专 砖讘注 讘转讜住驻讜转讬讜 诇住讜讟讛 砖诐 讜讝"诇 讛讬讗讱 砖讬讬讱 诇讜诪专 讻讚讗诪专 专讘 讞住讚讗 讻讗诇讜 专讘 讞住讚讗 讗诪专 讘注讝专转 谞砖讬诐 注诇 拽讜砖讬讗 讗讞专转 讘注谞讬谉 讗讞专 讜讛讗 诇讬转讗 讚讛讗 专讘 讞住讚讗 讘讗 诇讞讝拽 诪讛 砖转讬专抓 讻讗谉 讘注讝专转 谞砖讬诐 注诇 讛讱 拽讜砖讬讗 讙讜驻讗 讜讛讗诪专 诪专 讗讬谉 讬砖讬讘讛 讜讻讜' 讜讗讬谉 砖讬讟讛 讻讝讗转 讘讙诪专讗 注讻"诇 讜专讗讬转讬 讘诪讻转讘 诇讛专讘 讛讻讜诇诇 讻诪讛专"讞 讛诇讜讬 住谞讚讜专讬 讝诇讛"讛 讗讘"讚 讘诪爪专讬诐 砖讻转讘 注诇 讛专讘 讘讗专 砖讘注 讗砖转诪讬讟转讬讛 转诇诪讜讚 注专讜讱 讬讜诪讗 讚祝 住"讟 专讬砖 注"讘 讚讛转诐 讘注讬 转诇诪讜讚讗 讜讛讬讻讗 讗转诪专 讚专讘 讞住讚讗 注讻"诇 讜讗讬讘专讗 讚诪讜讻讞 讚讛专讘 讘"砖 诇讗 讝讻专 诪住讜讙讬讬转谞讜 讚讗讬 讛讜讛 讚讻讬专 诇讛 讛讜讛 诪讬讬转讬 诇讛:
讗诪谞诐 讚讘专讬 讛砖"住 讘住讜讙讬讬谉 讚拽讗诪专 讜讛讬讻讗 讗转诪专 讚专讘 讞住讚讗 讗讛讗 诪转讬讘讬 讚转谞讬讗 讜讻讜' 讜讛"讙 诪讛专砖"讗 讘讞讬讚讜砖讬 讛诇讻讜转. 爪专讬讻讬谉 讘讬讗讜专. 讚讗诐 谞驻专砖 诪讗讬 讚拽讗诪专 讗讛讗 讚专"诇 注诇 诪砖谞转谞讜 讚讻"讙 注讜诪讚 讬拽砖讛 拽讜砖讬转 讛专讘 讘讗专 砖讘注 诪讛 讛诇砖讜谉 讗讜诪专转 讻讚讗"专 讞住讚讗 讜讻讜' 讛讻讗 谞诪讬 讜讛诇讗 注诇讛 讚诪砖谞转谞讜 讗诪专讛. 讜讗诐 谞驻专砖 讚讗诪专讛 讗诪讗讬 讚诪拽砖讛 诪转讬讘讬 诪讛讘专讬转讗 讜诪砖谞讬 专讘 讞住讚讗 讘注讝专转 谞砖讬诐 讛专讬 讛讱 拽讜砖讬讗 注诇 转讬专讜抓 专讘 讞住讚讗 讚讗讜拽诪讛 讘注讝专转 谞砖讬诐 讜诪拽砖讛 讚诇专讘谞谉 诪讬讛讗 讘注讝专讛 讛讬讜 拽讜专讬谉 讻讚驻讬专砖"讬 讘住讜讟讛 讜驻专讬拽 诇讛 专讘 讞住讚讗 讘注讝专转 谞砖讬诐 讜诪拽讬讬诐 转讬专讜爪讜 诇诪砖谞转谞讜. 讜讗"讻 诪讗讬 拽讗诪专 讘住讜讙讬讬谉 讜讛讬讻讗 讗转诪专 讜讻讜' 讗讛讗. 诪诇讘讚 讚诇讗 讬爪讚拽 诇砖讜谉 讗讛讗 诪转讬讘讬 讜讻讜'. 讜讗讬 诇讗讜 讚诪住转驻讬谞讗 讛讬讬转讬 讗讜诪专 讚讛讻讬 讙专住讬谞谉 讘砖诪注转讬谉 讜讛讬讻讗 讗转诪专 讚专讘 讞住讚讗 讗讛讗 讚转谞讬讗 讛讬讻谉 拽讜专讬谉 讜讻讜' 讚专讘 讞住讚讗 讗诪专讛 讘驻讬' 讛讘专讬转讗 讜讛讬讬谞讜 讚拽讗诪专 讻讚讗诪专 专讘 讞住讚讗 注诇 讛讘专讬转讗 讘注"谞 讛"谞 讘注"谞. 讗诪谞诐 诪讚讘专讬 专砖"讬 讘住讜讟讛 诪讜讻讞 讚讙专讬住 讛转诐 诪转讬讘讬 讜讻"讻 转讜住驻讜转 讬砖谞讬诐 讘住讜讙讬讬谉 诪转讬讘讬 讜讻讜'. 讗诪谞诐 谞专讗讛 讚讛讗讬 诪转讬讘讬 讘转讜住' 讬砖谞讬诐 讟"住 砖讛专讬 讻转讘讜 讗驻专砖' 讛拽讛诇 拽讗讬 讜讛"讛 讛讻讗 讜诪讜讻讞 讚诪驻专砖讬 讻讚讗诪专谉 讚专讘 讞住讚讗 讗讛讱 讘专讬转讗 讚讛拽讛诇 讗诪专讛 诇驻讬专讜砖 讛讘专讬转讗 讜诪砖诐 讗谞讜 诇诪讚讬诐 诇驻专砖 诪砖谞转谞讜 讜讗讬讱 讬爪讚拽 讝讛 注诐 诪转讬讘讬 讗诇讗 谞专讗讛 讚讛讙讬专住讗 讻诪"砖 讜讻谉 诪讜讻讞 诪诪"砖 注诇 讛讘专讬转讗 讜讗诪专 专讘 讞住讚讗 讘注"谞 讜讗讬 专讘 讞住讚讗 诇转专抓 诪转讬讘讬 讗转讗 讛讜诇"诇 讗诪专 专讘 讞住讚讗 讜讘砖"住 砖诇 拽诇祝 讻"讬 谞讜砖谞转 讛讬讗 讘住讜讙讬讬谉 诇"讙 讜讛讬讻讗 讗转诪专 讜讻讜' 讗讛讗. 专拽 讛讙讬专住讗 讻住讜讙讬转 住讜讟讛 讛"谞 讘注讝专转 谞砖讬诐 诪转讬讘讬 讜讻讜'. 讜专讗讬转讬 诇讛专讘 讻谞住转 讛讙讚讜诇讛 讘讬"讚 住讬' 爪"讝 讛讙讛转 讘"讬 住讜祝 讗讜转 讙' 注砖讛 讻诇诇 讘讝讛 讜讻转讘 讚讛讻讬 讗砖讻讞谉 讘住讜讟讛 (驻专拽 讗诇讜 谞讗诪专讬谉) 讻讚讗专"讞 讘注"谞 讛"谞 讘注讝专转 谞砖讬诐 讗注"讙 讚专讘 讞住讚讗 诇讗 讗诪专讛 讘诪拽讜诐 讗讞专 讗诇讗 注诇 拽讜砖讬讗 讝讜 注讻"诇 讜讬砖 诇讛注讬专 讚讗讬讱 谞转驻讬讬住 讜注砖讛 诪讝讛 讻诇诇 诇诇诪讜讚 诇诪拽讜诐 讗讞专 讜讛诇讗 讛讗 讚拽诪谉 讗讬谉 诇讜 诪讜讘谉 讜讻讬 讛砖"住 讬砖诇讞 讚讘专讜 砖诇讗 讻讛讜讙谉 讜砖诇讗 讘讚拽讚讜拽. 讜注讜讚 谞注诇诐 诪诪谞讜 住讜讙讬讬谉 讚拽讗诪专 讜讛讬讻讗 讗转诪专 讜讻讜' 讜讗注"讙 讚爪专讬讱 讘讬讗讜专 讻诪砖"诇 诪"诪 讛讬"诇 诇讛讘讬讗 住讜讙讬讬谉 讚住讜转专 讛讻诇诇 讜讚讜拽 讛讟讘:

